Da su, iako je iz budžeta grada plaćena sahrana, socijalno ugrožene Nišlije sahranjivane u drvenim sanducima ili bez njih, tvrde članovi radne grupe koja je ispitivala poslovanje niškog pogrebnog preduzeća "Gorica".

Izvor: N1

Radnu grupu formirao je još u prvoj polovini prošle godine niški gradonačelnik Darko Bulatović, ali na izveštaj u kome se, osim ove, navode i druge zloupotrebe i šteta koja se meri stotinama miliona dinara, još nema reakcije nadležnih. Zbog situacije i neredovnih zarada zaposleni na niškom groblju nastavljaju sa svakodnevnim jednočasovnim štrajkovima.

Svaki put kada neko u Nišu umre, neko na tome zaradi, i to dobro, tvrde članovi radne grupe koja je ispitivala poslovanje niškog pogrebnog preduzeća.

"Onako jednostavno, srpski rečeno, oni su se ugradili u smrt ljudi", kaže šef radne grupe Zoran Jovanović.

Ko su oni? Njihova imena, stotine strana dokumenata, faktura, fotografija, deo su izveštaja koji je radna grupa prosledila onom ko ih je onovao - gradu, i to još prošlog juna. Sada prvi put o detaljima iz izveštaja govore javno. Ćutanje obrazlažu time da su čekali reakciju istražnih organa i da nisu hteli da uznemire javnost, naročito saznanjima kako su sahranjivani socijalno ugroženi građani.

Sahranjivanje svakog socijalno ugroženog Nišlije plaća grad, preko Centra za socijalni rad isplaćuje se 24.000 dinara. Taj novac trebalo bi da garantuje dostojastven ukop, ali u radnoj grupi tvrde da mnogi, sanduk koji je grad platio, nisu dobili.

"Strašno je. Imamo fotografije kako su ti ljudi sahranjivani od nekih kucanih dasaka, koje ne vrede ni 1.000 dinara, da su neke ljude bacali u ćebićima dole, kao da nisu ljudska bića, a da zapravo kompletna pogrebna oprema, ona sredstva koja je grad opredelio, su naplaćivana", kaže Zoran Jovanović.

Nabrajaju i druge optužbe. Utaja novca od sahrana, podizanja plata rukovodstvu preduzeća mimo propisa, odnosno uprkos njima, naplata ulaska na Novo groblje bez evidencije.

"Strašne stvari su ovde rađene. I radnici su terani da učestvuju u kriminalnim radnjama. Mi tražimo da se i Specijalno tužilaštvo uključi, jer ovde ima svih elemenata organizovanog kriminala", kaže poslovođa građevinske grupe Rade Rašović.

N1: Je l hoće radnici da svedoče?

Rašović: Da, naravno.

Izvor: N1 Ilustracija

Hoće da svedoče, ali se još ne zna da li će imati priliku. Četrdeset dana su u štrajku zbog zarada, a drugi zahtev je da se obelodani i procesuira sve što je do sada ustanovljeno. Radnici pitanju: mi radimo, a ko zarađuje?

"Ne znam ni sam ko zarađuje, samo vidim šta se radi i kako se radi", rekao je radnik na ukopavanju Goran Lazarević.

Direktor Novaković odbio je intervju, uz obrazloženje da je dogovoreno da sve izjave daje član Gradskog veća Igor Vojinović.Vojinović potvrđuje da je izveštaj prethodne radne grupe prosledio tužilaštvu i da je sada sve u njihovim rukama, dok se grad i nova radna grupa bave reorganizacijom prezaduženog javnog preduzeća.

Oni koji su u štrajku iznose podatak da najavljena racionalizacija nije prva, da je ranije radna jedinica koja je izrađivala spomenike ugašena.

"Ugasili su je, bez ikakvog tendera, protivzakonito su dali dvema privatnim firmama da izvode radove na novom groblju", kaže poslovođa građevinske grupe Rade Rašović.

I sada su, kažu, cene za ovo JP veće od 20 do 25 odsto, a dugovanja nastavljaju da rastu. Da li je to sve po zakonu očekuju odgovor tužilaštva. Samo specijalno tužilaštvo i niški gradonačelnik imaju dopunu njihovog izveštaja čije detalje još ne otkrivaju.

"Evo možda mi glas drhti, ne mogu da vam kažem šta smo još našli, jer zaista bi bilo potresno za mlade ljude koji su izgubili neke svoje najmlađe", kaže šef radne grupe Zoran Jovanović.